Kedves Hallgatók!

Szeretettel és tisztelettel köszöntöm Önöket a 2020-2021-es tanév első félévében. Ebben a félévben a **„A 20. század politikai története. Nemzetközi viszonyok”** (BBNNT14000) című tárgyat fogom Önöknek távolléti formában oktatni. Őszintén sajnálom, hogy a járványügyi korlátozások (30 fő feletti kurzus csak távolléti formában tartható) nem teszik lehetővé, hogy személyesen találkozzam Önökkel.

A helyzet kivételessége miatt néhány fontos tudnivalót hadd osszak meg Önökkel e levél keretében. Kérem olvassák el figyelmesen az alábbi sorokat, mert sokat fog segíteni a tantárgy teljesítésében.

1. A távolléti oktatás keretében ***háromféle távoktatási tananyagot*** szeretnék biztosítani Önöknek, amelyek együttesen teszik lehetővé az ismeretek elsajátítását: a.) ***power point (PPT) prezentációk***, b.) egyes órákhoz megadott feldolgozandó ***olvasmányok***, c.) ***oktatóvideók***. Az oktatóvideók előre felvételre kerültek, tehát bármikor megtekinthetők. Ezek ***helyettesítik a valós idejű online előadásokat.*** Így az óra időpontjában előadás online formában előreláthatólag nem lesz.
2. A ***11 témakör*** többségéhez PPT prezentációk és oktatóvideók egyaránt tartoznak, és ezek néha olvasmányokkal egészülnek ki. A PPT prezentáció az adott téma vázát/vázlatát és alapvető tárgyi ismereteit tartalmazza. Az oktatóvideók nem dolgozzák fel a teljes PPT prezentációt, csak annak legfontosabb csomópontjait. Egy-egy témához általában egy PPT prezentáció, de több oktatóvideó tartozik, amelyek az adott PPT kulcsfontosságú részeit értelmezik. Az egy PPT-hez kapcsolódó oktatóvideók száma a feldolgozandó témakör sajátosságaitól függ.
3. A PPT prezentációk és az oktatóvideók alapos együttes feldolgozása, valamint a hozzájuk kapcsolódó olvasmányok értő elolvasása elegendőek a vizsgára való felkészüléshez.
4. A PPT prezentációkon lévő és az oktatóvideók keretében elhangzó, valamint az olvasmányok alapján feltárt lényeges ismeretek feldolgozását javaslom. A tananyagokban szereplő főbb dátumok, tények ismerete nyilván szükséges, de elsősorban a folyamatok és összefüggések megértésére kell összpontosítani.
5. Az oktatóvideók maximális terjedelme 15 perc. Itt szeretném arra felhívni a figyelmüket, hogy formailag színvonalas digitális tartalom készítése külön szakma, amire az egyetemi oktatók nincsenek felkészülve. A kifogástalan szakmai tartalom nyilván biztosítható, de a felvétel szerkesztettsége nem tökéletes. Lehetnek kisebb „amatőr hibák”, amiért elnézésüket és megértésüket kérem. Ezeket kérem, fogadják jóindulattal ☺ Az egyes oktatóvideókat illetően nem törekedtem formai tökéletességre, hanem az átadott tananyag tartalmára összpontosítottam.
6. A PPT prezentációk a távolléti oktatás körülményei miatt az előző évekhez képest átdolgozásra kerültek. A cél az volt, hogy nagyjából megfeleljenek a távolléti oktatás feltételeinek. A kötelező olvasmányok szövege vagy közvetlenül megtalálható a honlapon, vagy a megadott link segítségével hozzáférhető interneten. (Ezzel a könyvtár látogatása elkerülhető, ami a járványügyi intézkedések miatt fontos szempont. Elképzelhető a könyvtárak nyitvatartásának korlátozása.)
7. A féléves haladási ütemet és a feldolgozandó tananyagokat tartalmazó ***tantárgyi tematika,*** ***a PPT prezentációk*** és ***az olvasmányok*** a kari honlapon a Nemzetközi Tanulmányok Tanszék ***letölthető tananyagai*** között találhatók meg az ***alábbi linken:*** <https://btk.ppke.hu/karunkrol/intezetek-tanszekek/nemzetkozi-es-politikatudomanyi-intezet/nemzetkozi-tanulmanyok-tanszek/letoltesek>
8. A félév elején a tanszéki letölthető tananyagok között már láthatják a teljes félév (11 hét) PPT prezentációit és olvasmányait. Az oktatóvideók közül először az első négy hét anyaga kerül feltöltésre, majd később fokozatosan kerülnek feltöltésre az újabb oktatóvideók.
9. Nagyon ajánlom, hogy a megadott tananyagokat heti rendszerességgel dolgozzák fel a tantárgyi tematikában javasolt menetrend szerint.
10. Az oktatóvideók az egyetemi honlap távoktatási felületén kerülnek feltöltésre. A videók hozzáféréséről hamarosan pontos tájékoztatást fognak kapni.
11. A félév során valamilyen formában szeretnék személyes konzultációra is lehetőséget biztosítani. Ennek pontos formájáról a későbbiekben fognak tájékoztatást kapni.
12. A szorgalmi időszakban nem kerül sor számonkérésre. A hallgatók a tárgyat a vizsgaidőszakban megírandó ***online feleletválasztós teszt*** sikeres kitöltésével teljesíthetik. Az online teszvizsga kb. 30-35 feleletválasztós tesztkérdésből fog állni. A vizsga pontos feltételeiről a későbbiekben részletes tájékoztatást kapnak.
13. E tantárgy teljesítése során a hallgatókkal való kapcsolattartás hivatalos platformja a ***Neptun-rendszer.*** A hallgatók a félév teljesítésével kapcsolatos további tudnivalókról (pl. az oktatóvideók hozzáférhetősége, konzultáció lehetősége, a vizsga részletes tudnivalói) a neptun üzeneteim elolvasása révén tájékozódhatnak. Felhívom figyelmüket, hogy minden hallgató egyéni felelelőssége, hogy a távolléti oktatással megtartott tárgyak vonatkozásában figyelje az érkező neptunmaileket.
14. Bármilyen kérdésük van, ***egyetemi email címemen*** bátran kereshetnek: [zsinka.laszlo@btk.ppke.hu](mailto:zsinka.laszlo@btk.ppke.hu)

Jó félévkezdést kívánok,

üdvözlettel,

Dr. Zsinka László egyetemi docens